CELEX: 32019D0513(01)
Language: el
Date: 2019-04-03 00:00:00
Title: Απόφαση του Προεδρείου του Ευρωπαϊκού Κοινοβουλίου, της 3ης Απριλίου 2019, για τις διατάξεις εφαρμογής για την επιβολή του περιορισμού σε ορισμένα δικαιώματα των υποκειμένων των δεδομένων όσον αφορά τη διαβίβαση δεδομένων προσωπικού χαρακτήρα από το Ευρωπαϊκό Κοινοβούλιο σε εθνικές αρχές στο πλαίσιο ποινικών ή χρηματοοικονομικών ερευνών

13.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 163/1
               
            
         ΑΠΟΦΑΣΗ ΤΟΥ ΠΡΟΕΔΡΕΙΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
         της 3ης Απριλίου 2019
         για τις διατάξεις εφαρμογής για την επιβολή του περιορισμού σε ορισμένα δικαιώματα των υποκειμένων των δεδομένων όσον αφορά τη διαβίβαση δεδομένων προσωπικού χαρακτήρα από το Ευρωπαϊκό Κοινοβούλιο σε εθνικές αρχές στο πλαίσιο ποινικών ή χρηματοοικονομικών ερευνών
         (2019/C 163/01)
         ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16,
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (1) και ιδίως το άρθρο 25,
         Έχοντας υπόψη το άρθρο 25 παράγραφος 2 του Κανονισμού του Ευρωπαϊκού Κοινοβουλίου,
         Έχοντας υπόψη τη γνωμοδότηση του Ευρωπαίου Επόπτη Προστασίας Δεδομένων, της 28ης Φεβρουαρίου 2019, ο οποίος εκλήθη να γνωμοδοτήσει σύμφωνα με το άρθρο 41 παράγραφος 2 του κανονισμού (ΕΕ) 2018/1725,
         Εκτιμώντας τα ακόλουθα:
         
                     (1)
                  
                  
                     Το Ευρωπαϊκό Κοινοβούλιο λαμβάνει αιτήσεις για τη διαβίβαση πληροφοριών και αντιγράφων διοικητικών φακέλων και εγγράφων από εθνικές αρχές που διεξάγουν ποινικές ή χρηματοοικονομικές έρευνες,
                  
               
                     (2)
                  
                  
                     Το Ευρωπαϊκό Κοινοβούλιο οφείλει να παρέχει στις εθνικές αρχές τις πληροφορίες και τα έγγραφα που ζητούν, τηρώντας την αρχή της καλόπιστης συνεργασίας που κατοχυρώνεται στο άρθρο 4 παράγραφος 3 της Συνθήκης για την Ευρωπαϊκή Ένωση,
                  
               
                     (3)
                  
                  
                     Η διαβίβαση των ζητούμενων πληροφοριών και εγγράφων στις εθνικές αρχές ενδέχεται να περιέχει δεδομένα προσωπικού χαρακτήρα,
                  
               
                     (4)
                  
                  
                     Ο πρόεδρος, ο γενικός γραμματέας ή οι υπηρεσίες που αυτοί έχουν ορίσει μπορούν να διαβιβάζουν τις ζητούμενες πληροφορίες και έγγραφα, ενεργούν δε ως υπεύθυνοι επεξεργασίας για τους σκοπούς τέτοιων διαβιβάσεων,
                  
               
                     (5)
                  
                  
                     Στο πλαίσιο αυτό, το Ευρωπαϊκό Κοινοβούλιο δεσμεύεται να σέβεται τα θεμελιώδη δικαιώματα των υποκειμένων των δεδομένων, όπως κατοχυρώνονται στο άρθρο 8 παράγραφος 1 του Χάρτη των Θεμελιωδών Δικαιωμάτων της Ευρωπαϊκής Ένωσης, στο άρθρο 16 παράγραφος 1 της Συνθήκης για τη λειτουργία της Ευρωπαϊκής Ένωσης και στον κανονισμό (ΕΕ) 2018/1725, και ιδίως το δικαίωμα ενημέρωσης σχετικά με την επεξεργασία,
                  
               
                     (6)
                  
                  
                     Ωστόσο, το Ευρωπαϊκό Κοινοβούλιο μπορεί να υποχρεωθεί να περιορίσει την εφαρμογή των άρθρων 4, 14 έως 21, 35 και 36 του κανονισμού (ΕΕ) 2018/1725 σε σχέση με τη διαδικασία διαβίβασης, προκειμένου να προστατεύσει, ιδίως, τον σκοπό και τη μυστικότητα των εθνικών ποινικών και χρηματοοικονομικών ερευνών,
                  
               
                     (7)
                  
                  
                     Το Ευρωπαϊκό Κοινοβούλιο πρέπει να διενεργεί, κατά περίπτωση, αξιολόγηση της αναγκαιότητας και της αναλογικότητας του περιορισμού, λαμβάνοντας υπόψη τους κινδύνους για τα δικαιώματα και τις ελευθερίες των υποκειμένων των δεδομένων, πριν από την εφαρμογή οποιουδήποτε συγκεκριμένου περιορισμού. Το Ευρωπαϊκό Κοινοβούλιο πρέπει να εκθέτει τους λόγους για τους οποίους οι περιορισμοί είναι απολύτως αναγκαίοι και αναλογικοί σε μια δημοκρατική κοινωνία και σέβονται την ουσία των οικείων θεμελιωδών δικαιωμάτων και ελευθεριών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής των περιορισμών
            
               1.   Στην παρούσα απόφαση καθορίζονται οι όροι υπό τους οποίους το Ευρωπαϊκό Κοινοβούλιο μπορεί να περιορίσει την εφαρμογή των άρθρων 4, 14 έως 21, 35 και 36 του κανονισμού (ΕΕ)_2018/1725, σύμφωνα με το άρθρο 25 παράγραφος 1 στοιχεία β), ε) και στ) του εν λόγω κανονισμού, κατά την παροχή σε εθνικές αρχές πληροφοριών και εγγράφων που ζητούνται στο πλαίσιο ποινικών ή χρηματοοικονομικών ερευνών.
            
            
               2.   Η παρούσα απόφαση εφαρμόζεται στην επεξεργασία δεδομένων προσωπικού χαρακτήρα, και ιδίως στη διαβίβαση δεδομένων προσωπικού χαρακτήρα, από το Ευρωπαϊκό Κοινοβούλιο, με σκοπό την παροχή πληροφοριών και εγγράφων σε εθνικές αρχές που ζητούνται στο πλαίσιο ποινικών και χρηματοοικονομικών ερευνών.
            
            
               3.   Ο πρόεδρος, ο γενικός γραμματέας ή οι υπηρεσίες που έχουν ορίσει μπορούν να διαβιβάζουν τις πληροφορίες και τα έγγραφα που ζητούνται, ενεργούν δε ως υπεύθυνοι επεξεργασίας για τους σκοπούς της εν λόγω διαβίβασης.
            
            
               4.   Η παρούσα απόφαση εφαρμόζεται στις ακόλουθες κατηγορίες δεδομένων προσωπικού χαρακτήρα:
               
                           α)
                        
                        
                           στοιχεία ταυτοποίησης·
                        
                     
                           β)
                        
                        
                           στοιχεία επικοινωνίας·
                        
                     
                           γ)
                        
                        
                           επαγγελματικά δεδομένα·
                        
                     
                           δ)
                        
                        
                           χρηματοοικονομικά δεδομένα·
                        
                     
                           ε)
                        
                        
                           ηλεκτρονικές επικοινωνίες·
                        
                     
                           στ)
                        
                        
                           δεδομένα κίνησης·
                        
                     
                           ζ)
                        
                        
                           δεδομένα βιντεοεπιτήρησης·
                        
                     
                           η)
                        
                        
                           ηχογραφήσεις·
                        
                     
                           θ)
                        
                        
                           δεδομένα σχετικά με την παρουσία προσώπων·
                        
                     
                           ι)
                        
                        
                           κάθε άλλο δεδομένο που σχετίζεται με το αντικείμενο της σχετικής έρευνας που διεξάγεται από εθνικές αρχές.
                        
                     
         
         
            Άρθρο 2
            Διασφαλίσεις
            
               1.   Τα δεδομένα προσωπικού χαρακτήρα αποθηκεύονται σε ασφαλές υλικό και ηλεκτρονικό περιβάλλον, το οποίο αποτρέπει την παράνομη πρόσβαση ή διαβίβαση των δεδομένων σε πρόσωπα που δεν απαιτείται να τα γνωρίζουν.
            
            
               2.   Μετά το τέλος της επεξεργασίας, τα δεδομένα προσωπικού χαρακτήρα διατηρούνται σύμφωνα με τους ισχύοντες κανόνες του Ευρωπαϊκού Κοινοβουλίου (2).
            
            
               3.   Πριν από την εφαρμογή οποιουδήποτε συγκεκριμένου περιορισμού, διενεργείται εκτίμηση της αναγκαιότητας και της αναλογικότητας του περιορισμού σύμφωνα με το άρθρο 9.
            
         
         
            Άρθρο 3
            Ισχύοντες περιορισμοί
            
               1.   Με την επιφύλαξη των άρθρων 4 έως 10 της παρούσας απόφασης, ο υπεύθυνος επεξεργασίας μπορεί να περιορίσει την εφαρμογή των άρθρων 14 έως 21, 35 και 36 του κανονισμού (ΕΕ)_2018/1725, καθώς και του άρθρου 4, στο μέτρο που οι διατάξεις του αφορούν τα δικαιώματα και τις υποχρεώσεις που προβλέπονται στα άρθρα 14 έως 21 του εν λόγω κανονισμού, σε περιπτώσεις κατά τις οποίες η άσκηση των εν λόγω δικαιωμάτων θα έθετε σε κίνδυνο τον σκοπό και τη μυστικότητα των εθνικών ποινικών και χρηματοοικονομικών ερευνών.
            
            
               2.   Ο υπεύθυνος επεξεργασίας καταγράφει και καταχωρίζει τους λόγους του περιορισμού σύμφωνα με το άρθρο 9 της παρούσας απόφασης.
            
         
         
            Άρθρο 4
            Ενημέρωση των υποκειμένων των δεδομένων
            
               1.   Το Ευρωπαϊκό Κοινοβούλιο δημοσιεύει στον ιστότοπό του ανακοίνωση για την προστασία των δεδομένων, ενημερώνοντας όλα τα υποκείμενα των δεδομένων για τη δυνατότητα διαβίβασης των προσωπικών τους δεδομένων στο πλαίσιο της συνεργασίας του Ευρωπαϊκού Κοινοβουλίου με εθνικές αρχές όσον αφορά εν εξελίξει ποινικές ή χρηματοοικονομικές έρευνες, και για δυνητικό περιορισμό των δικαιωμάτων τους σε αυτό το πλαίσιο. Οι πληροφορίες αναφέρουν ποια δικαιώματα μπορούν να περιοριστούν, τους λόγους τέτοιων περιορισμών την πιθανή διάρκειά τους και πιθανά μέσα παροχής έννομης προστασίας.
            
            
               2.   Εάν είναι δυνατόν, ο υπεύθυνος επεξεργασίας ενημερώνει απευθείας κάθε υποκείμενο των δεδομένων για τα δικαιώματά του όσον αφορά τους περιορισμούς αυτούς χωρίς αδικαιολόγητη καθυστέρηση και με την πλέον ενδεδειγμένη μορφή. Οι πληροφορίες αναφέρουν ποια δικαιώματα μπορούν να περιοριστούν, τους λόγους τέτοιων περιορισμών, την πιθανή διάρκειά τους και πιθανά μέσα παροχής έννομης προστασίας.
            
         
         
            Άρθρο 5
            Δικαίωμα ενημέρωσης
            
               1.   Όταν ο υπεύθυνος επεξεργασίας περιορίζει το δικαίωμα ενημέρωσης που αναφέρεται στα άρθρα 15 και 16 του κανονισμού (ΕΕ)_2018/1725, τα υποκείμενα των δεδομένων ενημερώνονται, δυνάμει του άρθρου 25 παράγραφος 6 του εν λόγω κανονισμού, για τους ουσιώδεις λόγους στους οποίους βασίζεται η εφαρμογή του περιορισμού και για το δικαίωμά τους να υποβάλουν καταγγελία στον Ευρωπαίο Επόπτη Προστασίας Δεδομένων.
            
            
               2.   Ωστόσο, η εν λόγω ενημέρωση σχετικά με την επεξεργασία δεδομένων προσωπικού χαρακτήρα και την εφαρμογή ενός περιορισμού μπορεί να αναβληθεί, να παραλειφθεί ή να απορριφθεί, σύμφωνα με το άρθρο 25 παράγραφος 8 του κανονισμού (ΕΕ) 2018/1725, στο μέτρο που στερεί από τον περιορισμό την ισχύ του.
            
            
               3.   Όταν ο υπεύθυνος επεξεργασίας αναβάλλει, παραλείπει ή απορρίπτει, εν όλω ή εν μέρει, την ενημέρωση των υποκειμένων των δεδομένων κατά την έννοια της παραγράφου 2, καταγράφει και καταχωρίζει τους σχετικούς λόγους σύμφωνα με το άρθρο 9.
            
         
         
            Άρθρο 6
            Δικαίωμα πρόσβασης των υποκειμένων των δεδομένων, δικαίωμα διόρθωσης, δικαίωμα διαγραφής, δικαίωμα περιορισμού της επεξεργασίας, υποχρέωση κοινοποίησης
            
               1.   Όταν ο υπεύθυνος επεξεργασίας περιορίζει, εν όλω ή εν μέρει, το δικαίωμα πρόσβασης των υποκειμένων των δεδομένων σε δεδομένα προσωπικού χαρακτήρα, το δικαίωμα διόρθωσης, το δικαίωμα διαγραφής ή το δικαίωμα περιορισμού της επεξεργασίας, όπως αναφέρεται στα άρθρα 17, 18, 19 και 20 αντιστοίχως, του κανονισμού (ΕΕ)_2018/1725, καθώς και την υποχρέωση κοινοποίησης σύμφωνα με το άρθρο 21 του εν λόγω κανονισμού, καταγράφει και καταχωρίζει τους λόγους του περιορισμού σύμφωνα με το άρθρο 9 της παρούσας απόφασης. Ο υπεύθυνος επεξεργασίας ενημερώνει το ενδιαφερόμενο υποκείμενο των δεδομένων, στην απάντησή του σχετικά με την αίτηση πρόσβασης, διόρθωσης, διαγραφής και περιορισμού της επεξεργασίας, για τον περιορισμό που εφαρμόστηκε και για τους ουσιώδεις λόγους αυτού του περιορισμού, καθώς και για τη δυνατότητα υποβολής καταγγελίας στον Ευρωπαίο Επόπτη Προστασίας Δεδομένων ή άσκησης δικαστικής προσφυγής ενώπιον του Δικαστηρίου της Ευρωπαϊκής Ένωσης.
            
            
               2.   Η ενημέρωση σχετικά με τους λόγους για τους οποίους εφαρμόζεται ο περιορισμός που αναφέρεται στην παράγραφο 1 μπορεί να αναβληθεί, να παραλειφθεί ή να απορριφθεί, στο μέτρο που στερεί από τον περιορισμό την ισχύ του.
            
            
               3.   Ο υπεύθυνος επεξεργασίας καταγράφει τους λόγους της αναβολής, της παράλειψης ή της απόρριψης σύμφωνα με το άρθρο 9.
            
            
               4.   Όταν το δικαίωμα πρόσβασης περιορίζεται εν όλω ή εν μέρει, το υποκείμενο των δεδομένων ασκεί το δικαίωμά του για πρόσβαση μέσω του Ευρωπαίου Επόπτη Προστασίας Δεδομένων, σύμφωνα με το άρθρο 25 παράγραφοι 6, 7 και 8 του κανονισμού (ΕΕ) 2018/1725.
            
         
         
            Άρθρο 7
            Ανακοίνωση παραβιάσεων δεδομένων προσωπικού χαρακτήρα στα υποκείμενα των δεδομένων
            Όταν ο υπεύθυνος επεξεργασίας περιορίζει το δικαίωμα του υποκειμένου των δεδομένων να λάβει την ανακοίνωση παραβίασης δεδομένων προσωπικού χαρακτήρα δυνάμει του άρθρου 35 του κανονισμού (ΕΕ)_2018/1725, καταγράφει και καταχωρίζει τους λόγους του περιορισμού σύμφωνα με το άρθρο 9 της παρούσας απόφασης.
         
         
            Άρθρο 8
            Απόρρητο των ηλεκτρονικών επικοινωνιών
            Όταν ο υπεύθυνος επεξεργασίας περιορίζει το δικαίωμα του απόρρητου των ηλεκτρονικών επικοινωνιών που αναφέρεται στο άρθρο 36 του κανονισμού (ΕΕ)_2018/1725, καταγράφει και καταχωρίζει τους λόγους του περιορισμού σύμφωνα με το άρθρο 9 της παρούσας απόφασης.
         
         
            Άρθρο 9
            Αξιολόγηση αναγκαιότητας και αναλογικότητας, καταγραφή και καταχώριση περιορισμών
            
               1.   Πριν από την εφαρμογή οποιουδήποτε συγκεκριμένου περιορισμού, ο υπεύθυνος επεξεργασίας αξιολογεί την αναγκαιότητα και την αναλογικότητα του περιορισμού, λαμβάνοντας υπόψη τα σχετικά στοιχεία του άρθρου 25 παράγραφος 2 του κανονισμού (ΕΕ)_2018/1725. Η εν λόγω αξιολόγηση περιλαμβάνει επίσης αξιολόγηση των κινδύνων για τα δικαιώματα και τις ελευθερίες των οικείων υποκειμένων των δεδομένων, ιδίως δε του κινδύνου διαβίβασης των προσωπικών τους δεδομένων χωρίς αυτοί να το γνωρίζουν ή να έχουν δώσει τη συγκατάθεσή τους και της πιθανής παρεμπόδισης από την άσκηση των δικαιωμάτων τους σύμφωνα με τον εν λόγω κανονισμό. Η διαδικασία αυτή τεκμηριώνεται μέσω εσωτερικού σημειώματος αξιολόγησης και πραγματοποιείται κατά περίπτωση.
            
            
               2.   Ο υπεύθυνος επεξεργασίας καταγράφει τους λόγους για κάθε περιορισμό που εφαρμόζεται δυνάμει της παρούσας απόφασης, συμπεριλαμβανομένης της αξιολόγησης που διεξάγεται βάσει της παραγράφου 1.
               Προς τον σκοπό αυτό, κατά την καταγραφή αναφέρεται ο τρόπος με τον οποίο η άσκηση των δικαιωμάτων του υποκειμένου των δεδομένων θα έθετε σε κίνδυνο τον σκοπό και τη μυστικότητα των ποινικών και χρηματοοικονομικών ερευνών.
            
            
               3.   Όπου, δυνάμει του άρθρου 25 παράγραφος 8 του κανονισμού (ΕΕ)_2018/1725, ο υπεύθυνος επεξεργασίας αναβάλλει, παραλείπει ή απορρίπτει την παροχή, ενημέρωσης προς υποκείμενο δεδομένων σε σχέση με την εφαρμογή ενός περιορισμού, ο υπεύθυνος επεξεργασίας καταγράφει επίσης τους σχετικούς λόγους.
            
            
               4.   Το αρχείο και, κατά περίπτωση, τα έγγραφα που περιέχουν βασικά πραγματικά και νομικά στοιχεία αποθηκεύονται σε κεντρικό αρχείο. Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 10
            Διάρκεια των περιορισμών
            
               1.   Οι περιορισμοί που αναφέρονται στα άρθρα 3, 5, 6, 7 και 8 εξακολουθούν να εφαρμόζονται για όσο χρονικό διάστημα εξακολουθούν να συντρέχουν οι λόγοι που τους δικαιολογούν.
            
            
               2.   Όταν δεν συντρέχουν πλέον οι λόγοι περιορισμού που αναφέρονται στα άρθρα 3, 5, 6, 7 και 8, ο υπεύθυνος επεξεργασίας αίρει τον περιορισμό και ενημερώνει το υποκείμενο των δεδομένων για τους ουσιώδεις λόγους του περιορισμού. Παράλληλα, ο υπεύθυνος επεξεργασίας ενημερώνει το υποκείμενο των δεδομένων για τη δυνατότητά του να υποβάλει ανά πάσα στιγμή καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης.
            
            
               3.   Ο υπεύθυνος επεξεργασίας επανεξετάζει την εφαρμογή περιορισμού που αναφέρεται στα άρθρα 3, 5, 6, 7 και 8 κάθε έξι μήνες από την έγκρισή της και κατά το πέρας της σχετικής διαδικασίας.
            
         
         
            Άρθρο 11
            Επανεξέταση από τον υπεύθυνο προστασίας δεδομένων
            
               1.   Ο υπεύθυνος προστασίας δεδομένων ενημερώνεται αμελλητί κάθε φορά που περιορίζονται τα δικαιώματα υποκειμένων των δεδομένων σύμφωνα με την παρούσα απόφαση. Κατόπιν αιτήματος, παρέχεται στον υπεύθυνο προστασίας δεδομένων πρόσβαση στο αρχείο και σε οποιαδήποτε έγγραφα που περιλαμβάνουν τα βασικά πραγματικά και νομικά στοιχεία.
            
            
               2.   Ο υπεύθυνος προστασίας δεδομένων μπορεί να ζητήσει από τον υπεύθυνο επεξεργασίας να προβεί σε επανεξέταση των περιορισμών. Ο υπεύθυνος προστασίας δεδομένων ενημερώνεται γραπτώς για το αποτέλεσμα της ζητηθείσας επανεξέτασης.
            
            
               3.   Όλες οι ανταλλαγές πληροφοριών με τον υπεύθυνο προστασίας δεδομένων καθ’ όλη τη διάρκεια της διαδικασίας, σύμφωνα με τις παραγράφους 1 και 2, καταγράφονται με την κατάλληλη μορφή.
            
         
         
            Άρθρο 12
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            (1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (2)  Απόφαση του Προεδρείου, της 2ας Ιουλίου 2012, σχετικά με τις διατάξεις για τη διαχείριση των εγγράφων στο Ευρωπαϊκό Κοινοβούλιο.